Alicja Szemplińska

Alicja Maria Szemplińska (født 29. april 2002 i Ciechanów i Polen) er en polsk sanger. Hun har oppnådd berømmelse i hjemlandet gjennom sin deltakelse i ulike sangkonkurranser, blant annet i 2019, da hun vant sesong 10 av talentkonkurransen The Voice of Poland. Året etter vant hun sangkonkurransen Szansa na sukces med sangen «Empires». Gjennom seieren skulle hun ha representert Polen i Eurovision Song Contest 2020 i Rotterdam i Nederland. 18. mars 2020 avlyste imidlertid EBU konkurransen på grunn av koronaviruspandemien i Europa vinteren 2020.

Bakgrunn 
Alicja Szemplińska startet å synge allerede som barn og tok sangtimer og opptrådte med sitt lokale kirkekor. Som tolvåring begynte hun å ta profesjonell sangundervisning. Som 14-åring i 2016 fikk hun oppmerksomhet da hun vant talentshowet Hit, Hit, Hurra! på tv-kanalen TVP2.

I 2019 deltok hun i sesong 10 av The Voice of Poland – den polske versjonen av The Voice. Hun vant konkurransen, og premien var en platekontrakt med plateselskapet Universal Music Polska. Samme år ga hun ut debutsingelen «Prawie my» (nesten oss).

I februar 2020 deltok hun talentkonkurransen Szansa na sukces. Konkurransen ble dette året brukt som Polens nasjonale finale foran Eurovision Song Contest 2020. Hun deltok med sangen «Empires» og vant både jury- og telefonavstemningen i finalen 23. februar. Gjennom seieren ble hun Polens representant i konkurransen, og skulle ha deltatt i semifinale 2 torsdag 14. mai 2020 i Rotterdam i Nederland. På grunn av koronavirusutbruddet i Europa vinteren 2020 så EBU seg nødt til å avlyse konkurransen for å hindre spredning av koronaviruset SARS-CoV-2 og den medfølgende sykdommen COVID-19.

Diskografi

Singler 

 2019 – «Prawie my»
 2020 – «Empires»

Referanser

Eksterne lenker 
 
 
 
 

Deltakere i Eurovision Song Contest 2020
Polske sangere
Polsk musikk